Το Κέντρο Επιμόρφωσης και Δια Βίου Μάθησης οργανώνει και παρέχει προγράμματα επιμόρφωσης, συνεχιζόμενης εκπαίδευσης, κατάρτισης και εν γένει δια βίου μάθησης, που οδηγούν στην απονομή πιστοποιητικών μη τυπικής εκπαίδευσης, σύμφωνα με την έννοια της περίπτωσης 4 του άρθρου. 2 του Ν.3879/2010. Η δομή των πιστοποιητικών είναι συγκεκριμένη για κάθε είδους πρόγραμμα, δια ζώσης, εξ αποστάσεως ή μικτό, και φέρει τις υπογραφές του Προέδρου, καθώς και του Επιστημονικά Υπευθύνου. Στην περίπτωση προγραμμάτων με Επιστημονικά Υπεύθυνο τον Πρόεδρο του Κέντρου, τα πιστοποιητικά συνυπογράφονται από αυτόν και τον Αναπληρωτή Πρόεδρο ή τον Διευθυντή. Επίσης, σε ειδικές περιπτώσεις βραχυχρόνιων σεμιναρίων, τα οποία δεν οδηγούν σε απονομή πιστοποιητικού επιμόρφωσης, μπορεί να χορηγείται βεβαίωση παρακολούθησης, η οποία υπογράφεται από τον Επιστημονικά Υπεύθυνο του έργου. Σύμφωνα με τους όρους του κάθε εκπαιδευτικού προγράμματος, βεβαίωση παρακολούθησης μπορεί να χορηγείται και στις περιπτώσεις εκείνες όπου κάποιος παρακολούθησε αλλά δεν ολοκλήρωσε το σύνολο του προγράμματος. Σε περίπτωση συνεργασίας με άλλους φορείς τα υποδείγματα των παρεχόμενων πιστοποιητικών μπορεί να τροποποιούνται με απόφαση του Συμβουλίου του Κέντρου. Τα χορηγούμενα πιστοποιητικά μπορούν να συνοδεύονται από Παραρτήματα στα οποία αναγράφονται τα εξής στοιχεία: α) η διάρκεια του προγράμματος σε ώρες, β) η μέθοδος διδασκαλίας, γ) οι πιστωτικές μονάδες (ECTS), δ) η επίδοση του εκπαιδευόμενου και ε) οι τίτλοι των θεματικών ή διδακτικών ενοτήτων του προγράμματος. Τα Παραρτήματα υπογράφονται από τους ίδιους που υπογράφουν και τα αντίστοιχα πιστοποιητικά. Επιπλέον Τα Προγράμματα Δια Βίου Μάθησης απονέμουν στους εκπαιδευόμενους που έχουν ολοκληρώσει με επιτυχία ένα πρόγραμμα,Πιστωτικές Μονάδες ECTS (European Credit Transfer System), λαμβάνοντας υπόψη την Υπουργική Απόφαση Φ5/89656/Β3/2007 (ΦΕΚ 1466/Β/2007) για την απονομή μονάδων ECTS μετά από επιτυχή παρακολούθηση προγραμμάτων σπουδών. Στα εκπαιδευτικά προγράμματα επιμόρφωσης,συνεχιζόμενης επαγγελματικής εκπαίδευσης ή κατάρτισης μπορεί επίσης να κατανέμονται βαθμοί ECVET, οι οποίοι αποτυπώνουν σε μετρήσιμη μορφή τα μαθησιακά αποτελέσματα, δηλαδή τις γνώσεις, τις δεξιότητες και τις ικανότητες που αποκτά ένας εκπαιδευόμενος από ένα πρόγραμμα (σε αντιδιαστολή με τα ECTS τα οποία αποτυπώνουν στην τυπική εκπαίδευση τον χρόνο ενασχόλησης ενός μέσου φοιτητή).